Professor anklaget for ubehagelige meldinger mister ikke jobben
I juli ble det kjent at professor Nils Rune Langeland hadde sendt en rekke grove meldinger til flere unge kvinner. I tillegg til meldingene Langeland sendte til unge kvinner som ikke var tilknyttet universitetet i Stavanger, ble det i ettertid kjent at én ung kvinne ved universitetet hadde mottatt meldinger hun beskriver som upassende fra professoren. Kvinnen hadde hatt Langeland som foreleser i vårsemesteret 2017, og klaget i ettertid inn Langeland til universitetet. Institutt for kultur- og språkvitenskap ved UiS har behandlet saken som en personalsak, og opplyser om at professoren ikke vil miste jobben, men at han ikke skal undervise dette skoleåret. Det var NRK som først omtalte saken.Instituttleder Odd Magne Bakke mener universitetet har fattet rett beslutning ved å la Langeland fortsette i jobben ved UiS. – Arbeidsplanen hans for neste år er laget, og han har fått andre arbeidsoppgaver enn undervisning, sier Bakke til VG. Langeland har vært tilbake på jobb i to-tre uker. Det neste året skal han i hovedsak bedrive forskning. Ifølge arbeidsavtalen mellom instituttet og professoren, som NRK har fått tilgang til, står det skrevet: «Det kan være aktuelt at NRL underviser mer enn normalt i fremtidige studieår.» – Kan du utelukke at Langeland får undervise studenter etter dette året er gått? – Det blir et hypotetisk spørsmål. Vi har laget en arbeidsplan som strekker seg ett år frem i tid, og så vil vi lage nye arbeidsplaner om ett år igjen, sier Bakke. VG har vært i kontakt med Langeland, som ikke ønsker å kommentere universitetets avgjørelse.Så langt har UiS bestemt at Langeland ikke skal undervise i studieåret 2017/2018. Litteraturstudent ved universitetet i Bergen, Muna Jibril (25), var en av kvinnene som mottok meldinger av seksuell karakter fra professoren. Hun reagerer på universitetets avgjørelse. – Signaleffekten denne saken sender ut til kvinnelige studenter er i beste fall uheldig, sier hun til VG: – Hvilken sjanse har en student overfor egen professor? Det er ulovlig med seksuell trakassering, men med denne bestemmelsen viser UiS at de hverken tar hendelsene alvorlig eller bryr seg om de kvinnelige studentenes rettssikkerhet. Også Maria Kjos Fonn (27), som går på Universitetet i Oslo, var en av de som mottok seksuelle meldinger fra professoren. Hun synes UiS har håndtert saken på en god måte, og hun føler seg godt ivaretatt av lærestedet. – Jeg synes det høres fornuftig ut at han ikke har med studenter å gjøre det neste året. Jeg ser noen reagerer på at han får et år med forskningsfri, og at det kan virke som en form for belønning. Det viktigste er ikke at han straffes, men at det kommer en løsning som beskytter studentene, sier hun til VG. Fonn forteller at professoren er nødt til å endre måten han snakker til kvinner og minoriteter på. – Det blir spennende å se om han klarer det, sier hun. Les mer: Professor beklager seksuelle meldinger til unge kvinner Pedagogstudentene ved UiS leverte inn en klage på professoren da saken ble kjent i sommer. Lokallagsleder Jørgen Jakobsson sier han forventet at Langeland kom til å få lov til å fortsette i jobben. – Nå har han ikke gjort noe kriminelt, så vi visste at det var dette som kom til å bli utfallet, sier han til VG.Langeland skriver i en melding til VG torsdag at han ikke har sendt meldinger til studenter ved UiS, og betegner samtalen mellom ham og den unge studenten ved UiS som «private meldinger mellom to voksne mennesker». Videre skriver Langeland til VG at han ikke ser på saken med den unge studenten som seksuell trakassering, og at ledelsen ved UiS er klar over dette. Instituttleder Bakke forteller at universitetet i Stavanger kommer til å rette søkelyset mot trakassering i tiden fremover. – Vi har rutiner for varsling av ulike typer trakassering. Utfordringen blir å gjøre disse mer kjente. Vi skal prøve å gjøre dette enda mer synlig ved å gi studenter og ansatte mer informasjon om de ordningene vi har, slik at vi kan jobbe med dette på en forebyggende måte, sier han. Instituttlederen understreker at ledelsen fortsatt ser på hendelsen som alvorlig. – Vi har nulltoleranse for trakassering , og vil som sagt sette søkelyset på denne problematikken i tiden fremover. Jeg har hatt kontakt med den aktuelle studenten ved vårt universitet som har sendt inn en klage to ganger, og vi har beklaget overfor henne.Klagen er enda ikke besvart av UiS, men Jakobsson skal møte ledelsen ved universitetet torsdag. Les også: Forsker: – Mangler regelverk mot seksuell trakassering – Det jeg reagerer på er om han får lov til å ha tilgang på studentene i fremtiden. Folk skal få lov til å bli bedre. Endrer han oppførsel så er det positivt, men dette har vist seg å være en trend, så det er UiS som gambler på at han skjerper seg her: – Vi reagerer også på manglende meldeplikt i kollegiatet når slike ting skjer. Vi vet at kolleger av Langeland visste om dette, sier han. Jakobsson tror UiS kommer til å miste kredibilitet etter avgjørelsen om å lå professoren få bli ved universitetet. – Studentene kommer til å se dette som et knefall. Kvinnelige studenter jeg har snakket med synes dette er ekkelt. De liker jo ikke tanken på at de kan få slike meldinger av en professor, det skaper uro i en allerede stresset hverdag, sier han. Bakke mener ledelsen ved UiS har tatt hensyn til tilbakemeldinger fra studenter om Langeland-saken. – Den type synspunkter inngår i hele bildet, og ligger til grunnlag for valget som er tatt. Alle har rett til å uttrykke sitt synspunkt om denne avgjørelsen, men jeg er trygg på at vi har fattet riktig beslutning, sier han og avviser også påstanden om at ansatte ved UiS har kjent til saken tidligere.
Professor Nils Rune Langeland (53) skal ikke undervise på Universitetet i Stavanger (UiS) dette skoleåret, men mister ikke jobben.